CELEX: 32014R1137
Language: el
Date: 2014-10-27 00:00:00
Title: Κανονισμός (ΕΕ) αριθ. 1137/2014 της Επιτροπής, της 27ης Οκτωβρίου 2021 4, για την τροποποίηση του παραρτήματος III του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, όσον αφορά τον χειρισμό ορισμένων εντοσθίων που προέρχονται από ζώα που προορίζονται για κατανάλωση από τον άνθρωπο  Κείμενο που παρουσιάζει ενδιαφέρον για τον ΕΟΧ

28.10.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 307/28
            
         ΚΑΝΟΝΙΣΜΌΣ (ΕΕ) αριθ. 1137/2014 ΤΗΣ ΕΠΙΤΡΟΠΉΣ
   της 27ης Οκτωβρίου 20214
   για την τροποποίηση του παραρτήματος III του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, όσον αφορά τον χειρισμό ορισμένων εντοσθίων που προέρχονται από ζώα που προορίζονται για κατανάλωση από τον άνθρωπο
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (1), και ιδίως το άρθρο 10 παράγραφος 1,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 853/2004 θεσπίζει ειδικούς κανόνες για τους υπευθύνους επιχειρήσεων τροφίμων όσον αφορά την υγιεινή των τροφίμων ζωικής προέλευσης. Ο εν λόγω κανονισμός προβλέπει ότι οι υπεύθυνοι επιχειρήσεων τροφίμων πρέπει να διασφαλίζουν τη συμμόρφωση με τις ειδικές απαιτήσεις για τον περαιτέρω χειρισμό των εντοσθίων, όπως τα στομάχια μηρυκαστικών και τα πόδια οπληφόρων ζώων.
            
         
               (2)
            
            
               Σύμφωνα με το παράρτημα III του εν λόγω κανονισμού, πριν να μεταφερθούν σε άλλη εγκατάσταση, τα πόδια οπληφόρων ζώων που προορίζονται για περαιτέρω χειρισμό πρέπει να έχουν εκδαρεί ή ζεματιστεί και αποτριχωθεί και τα στομάχια μηρυκαστικών πρέπει να έχουν ζεματιστεί ή καθαριστεί εντός του σφαγείου.
            
         
               (3)
            
            
               Ο εξοπλισμός που απαιτείται για την εκδορά ή το ζεμάτισμα και την αποτρίχωση απαιτεί σημαντικές επενδύσεις. Επομένως, σφαγεία μικρού και μεσαίου μεγέθους, ιδίως, δεν μπορούν τα ίδια να χειρίζονται με οικονομικά αποδοτικό τρόπο πόδια που προορίζονται για κατανάλωση από τον άνθρωπο.
            
         
               (4)
            
            
               Ενώ οι τεχνολογικές εξελίξεις επιτρέπουν την αξιοποίηση των ποδιών των οπληφόρων μεταποιώντας τα σε τρόφιμα και μειώνοντας έτσι τη σπατάλη τροφίμων, ειδικότερα τα σφαγεία μικρού και μεσαίου μεγέθους αντιμετωπίζουν πρακτικές συνέπειες με αποτέλεσμα να παρεμποδίζεται η αξιοποίηση αυτή.
            
         
               (5)
            
            
               Η πυτιά υφίσταται επεξεργασία για την παραγωγή τυριού και παράγεται από στομάχια νεαρών μηρυκαστικών σε ειδικές εγκαταστάσεις. Το ζεμάτισμα ή ο καθαρισμός των στομάχων μειώνει σημαντικά την απόδοση της πυτιάς από τα στομάχια αυτά, ενώ δεν συμβάλλει στην ασφάλεια της πυτιάς, η οποία, στη συνέχεια, υφίσταται επεξεργασία σε υψηλό βαθμό.
            
         
               (6)
            
            
               Για τη βελτίωση της νομοθεσίας και της ανταγωνιστικότητας, πρέπει να διατηρηθεί ένα υψηλό επίπεδο ασφάλειας των τροφίμων και να παρέχονται παράλληλα ισότιμοι όροι ανταγωνισμού για τους φορείς, κάτι που είναι επίσης βιώσιμο για σφαγεία μικρού και μεσαίου μεγέθους.
            
         
               (7)
            
            
               Τα στομάχια των μηρυκαστικών και τα πόδια των οπληφόρων περιλαμβάνονται στον ορισμό των εντοσθίων στο παράρτημα I του κανονισμού (ΕΚ) αριθ. 853/2004. Οι απαιτήσεις για τον χειρισμό των εντοσθίων στον εν λόγω κανονισμό, καθώς και οι απαιτήσεις σχετικά με τη θερμοκρασία κατά τη διάρκεια της αποθήκευσης και της μεταφοράς, εξασφαλίζουν ότι τα εν λόγω προϊόντα μπορούν να χρησιμοποιούνται και να μεταφέρονται με ασφάλεια σε εγκατάσταση εκτός του σφαγείου, να συλλέγονται από διάφορα σφαγεία και να αξιοποιούνται. Η μεταφορά σε άλλη εγκατάσταση των ποδιών οπληφόρων που δεν έχουν εκδαρεί ή ζεματιστεί και αποτριχωθεί, συνεπώς, θα πρέπει να επιτρέπεται από την αρμόδια αρχή.
            
         
               (8)
            
            
               Ως εκ τούτου θα πρέπει να τροποποιηθεί αναλόγως το παράρτημα III του κανονισμού (ΕΚ) αριθ. 853/2004.
            
         
               (9)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο παράρτημα III του κανονισμού (ΕΚ) αριθ. 853/2004, το τμήμα I κεφάλαιο IV σημείο 18 αντικαθίσταται από το ακόλουθο κείμενο:
   
      
                  «18.
               
               
                  Όταν προορίζονται για περαιτέρω χειρισμό:
                  
                              α)
                           
                           
                              οι στόμαχοι πρέπει να έχουν ζεματιστεί ή καθαριστεί· ωστόσο, στην περίπτωση των στομάχων των νεαρών μηρυκαστικών που προορίζονται για παραγωγή πυτιάς, τα στομάχια πρέπει μόνο να κενωθούν·
                           
                        
                              β)
                           
                           
                              τα εντόσθια πρέπει να έχουν κενωθεί και καθαριστεί
                           
                        
                              γ)
                           
                           
                              οι κεφαλές και τα πόδια πρέπει να έχουν εκδαρεί ή ζεματιστεί και αποτριχωθεί· ωστόσο, εφόσον εγκριθεί από την αρμόδια αρχή, ορατώς καθαρά πόδια μπορούν να μεταφερθούν και να εκδαρούν ή να ζεματιστούν και να αποτριχωθούν σε εγκεκριμένη εγκατάσταση για περαιτέρω χειρισμό των ποδιών με σκοπό τη μεταποίησή τους σε τρόφιμα»
                           
                        
            
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 27 Οκτωβρίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 139 της 30.4.2004, σ. 55.